DIRETTIVA TAL-KUMMISSJONI 2005/79/KE
tat-18 ta’ Novembru 2005
li temenda d-Direttiva 2002/72/KE dwar materjali u oġġetti tal-plastik maħsuba sabiex jiġu f’kuntatt ma’ oġġetti ta’ l-ikel
(Test b’rilevanza għaż-ŻEE)
IL-KUMMISSJONI TAL-KOMUNITAJIET EWROPEJ
Wara li kkunsidrat it-Trattat li jistabbilixxi l-Komunità Ewropea,
Wara li kkunsidrat ir-Regolament (KE) Nru 1935/2004 tal-Parlament Ewropew u tal-Kunsill tas-27 ta’ Ottubru 2004 dwar materjali u oġġetti tal-plastik maħsuba sabiex jiġu f’ kuntatt ma’ oġġetti ta’ l-ikel. u li tħassar id-Direttivi 80/590/KEE u 89/109/KEE (1), u b’ mod partikolari l-Artikolu 5(2) tiegħu,
Wara li kkonsultat lill-Awtorità Ewropea għas-Sikurezza ta’ l-Ikel,
Billi:
(1)
Id-Direttiva 2002/72/KE (2) tistabbilixxi lista ta’ monomeri u sustanzi primi oħrajn, li jistgħu jintużaw fil-manifattura tal-materjali u artikoli tal-plastik. Fuq il-bażi ta’ informazzjoni ġdida relatata ma’ l-assesjar tar-riskju ta’ tali sustanzi, ċerti monomeri li ġew proviżorjament ammessi fuq livell nazzjonali kif ukoll monomeri ġodda għandhom jiġu inklużi fil-lista Komunitarja ta’ sustanzi permessi f’ dik id-Direttiva.
(2)
Id-Direttiva 2002/72/KE fiha wkoll lista mhux kompluta ta’ adittivi li jistgħu jintużaw fil-manifattura tal-materjali u ta’ l-oġġetti tal-plastik. Dik il-lista għandha tiġi emendata sabiex tinkludi adittivi oħrajn evalwati mill-Awtorità Ewropea bħala-Sigurtà ta’ l-Ikel (“l-Awtorità”).
(3)
Għal ċerti sustanzi, ir-restrizzjonijiet li huma diġà stabbiliti fuq livell Komunitarju għandhom jiġu emendati fuq il-bażi ta’ l-informazzjoni ġdida disponibbli. B’ mod partikolari għaż-żejt tas-sojja epoksidizzat (ESBO) l-Awtorità rrakkomandat li jitnaqqas il-limitu ta’ migrazzjoni speċifika tiegħu (SML) għas-siġilli tal-PVC li fihom dik is-sustanza li jintużaw biex jissiġillaw ir-reċipjenti tal-ħġieġ għall-ikel tat-trabi (formula) u għall-ikel tat-trabi ta’ iktar minn sitt xhur jew li jkun fihom ikel ipproċessat ibbażat fuq iċ-ċereali u ikel tat-trabi għat-trabi u għat-tfal żgħar. Fil-fatt l-Awtorità innotat li l-espożizzjoni għat-trabi li jieklu regolarment minn dan l-ikel tista’ taqbeż it-TDI. Għalhekk l-SML għall-ESBO huwa mnaqqas għal dawn l-applikazzjonijiet partikolari minn 60 sa 30 mg/kg ta’ ikel jew simolant ta’ l-ikel filwaqt li jibqa’ ma jinbidilx għall-applikazzjonijiet kollha l-oħra.
(4)
Perjodu ta’ transizzjoni għandu jiġi pprovdut fir-rigward tas-siġilli tal-PVC li fihom iż-żejt tas-sojja epoksizzat, li jintużaw biex jissiġillaw ir-reċipjenti tal-ħġieġ, li jiġu f’ kuntatt ma’ l-ikel qabel id-19 ta’ Novembru 2006.
(5)
Id-Direttiva 2002/72/KEE għandha, għalhekk, tiġi emendata skond dan.
(6)
Il-miżuri provduti f’din id-Direttiva huma f’konformità ma’ l-opinjoni tal-Kumitat Permanenti dwar il-Katina ta’ l-Ikel u s-Saħħa ta’ l-Annimali,
ADOTTA DAN IR-REGOLAMENT:
Artikolu 1
L-Annessi II, III, V u VI tad-Direttiva 2002/72/KE huma emendati skond l-Annessi I sa IV ma’ din id-Direttiva.
Artikolu 2
Is-siġilli tal-PVC li fihom iż-żejt tas-sojja epoksizzat, bin-numru tar-referenza 88640 f’taqsima A ta’ l-Anness III tad-Direttiva 2002/72/KE, li jintużaw biex jissiġillaw ir-reċipjenti tal-ħġieġ li fihom l-ikel tat-trabi u ikel ta’ trabi ta’ iktar minn sitt xhur kif definit mid-Direttiva tal-Kummissjoni 91/321/KEE (3), jew li jkun fihom dwar ikel ipproċessat ibbażat fuq iċ-ċereali u ikel tat-trabi għat-trabi u għat-tfal żgħar kif definit mid-Direttiva tal-Kummissjoni 96/5/KE (4)li mtlew qabel id-19 ta’ Novembru 2006, li huma f’konformità mar-restrizzjonijiet u/jew l-ispeċifikazzjonijiet stipolati fit-Taqsima A ta’ l-Anness III mad-Direttiva 2002/72/KE kif emendat mid-Direttiva 2004/19/KE (5), jistgħu jibqgħu jitqiegħdu fis-suq bil-kondizzjoni li d-data ta’ meta ġew mimlija tidher fuq il-materjali u fuq l-artikoli.
Id-data ta’ meta ntlew tista’ tinbidel b’indikazzjoni oħra, bil-kondizzjoni li l-indikazzjoni tippermetti l-identifikazzjoni tad-data ta’ meta intlew. Id-data ta’ meta mtlew tista’ tingħata fuq talba ta’ l-awtoritajiet kompetenti u kull persuna li tinforza l-kondizzjonijiet ta’ din id-Direttiva.
L-ewwel u t-tieni subparagrafi għandhom japplikaw mingħajr preġudizzju għad-Direttiva 2000/13/KE.
Artikolu 3
1. L-Istati Membri għandhom jadottaw u jippubblikaw, sa mhux iktar tard mid-19 ta’ Novembru 2006, il-liġijiet, ir-regolamenti, u d-dispożizzjonijiet amministrattivi neċessarji sabiex ikunu konformi ma’ din id-Direttiva. Għandhom minnufih jipprovdu lill-Kummissjoni bit-test ta’ dawn id-dispożizzjonijiet u tabella ta’ korrelazzjoni bejn dawk id-dispożizzjonijiet u d-Direttiva.
Huma għandhom japplikaw dawk id-dispożizzjonijiet b’tali mod li:
(a)
jippermettu l-kummerċ u l-użu tal-materjali u l-oġġetti tal-plastik maħsuba sabiex jiġu f’ kuntatt ma’ oġġetti ta’ l-ikel u jikkonformaw ma’ din id-Direttiva, mid-19 ta’ Novembru 2006;
(b)
jipprojbixxu l-manifattura u l-importazzjoni fil-Komunità tal-materjali u l-artikoli tal-plastik maħsuba sabiex jiġu f’ kuntatt ma’ oġġetti ta’ l-ikel u li ma jikkonformawx ma’ din id-Direttiva, mid-19 ta’ Novembru 2007.
Meta l-Istati Membri jadottaw dawn id-disposizzjonijiet, għandha ssir referenza għal din id-Direttiva jew għandhom jiġu akkumpanjati b’referenza bħal din fl-okkażjoni tal-pubblikazzjoni uffiċjali tagħhom. L-Istati Membri għandhom jistabbilixxu kif għandha ssir din ir-referenza.
2. L-Istati Membri għandhom jikkomunikaw lill-Kummissjoni t-test tad-dispożizzjonijiet ewlenija tal-liġijiet nazzjonali li jadottaw fil-qasam kopert b’din id-Direttiva.
Artikolu 4
Din id-Direttiva għandha tidħol fis-seħħ fl-għoxrin jum wara l-pubblikazzjoni tagħha fil-Ġurnal Uffiċjali ta’ l-Unjoni Ewropea.
Artikolu 5
Din id-Direttiva hija indirizzata lill-Istati Membri.
Magħmul fi Brussell, nhar it-18 ta’ Novembru 2005.